b'\n_START_ARTICLE_\nSkonnerten Martha\n_START_PARAGRAPH_\nSkonnerten Martha er en jagtskonnert med to master. Martha er bygget p\xc3\xa5 Lindtners Skibsv\xc3\xa6rfts, Vejle i 1899 og blev s\xc3\xb8sat 7. februar 1900._NEWLINE_Martha er p\xc3\xa5 51 bruttoregistertons, 20,64 meter p\xc3\xa5 d\xc3\xa6k og 5,6 meter bred. Stormasten er 23,56 meter h\xc3\xb8j m\xc3\xa5lt fra k\xc3\xb8lsvin og fokkemast er 22,26 meter. Sejlarealet er p\xc3\xa5 325 m\xc2\xb2, best\xc3\xa5ende af jager, klyver, fok, skonnertsejl, skonnerttopsejl, storsejl og stortopsejl._NEWLINE_Siden 1974 har Martha tilh\xc3\xb8rt Foreningen til Skonnerten Marthas Restaurering.\n_START_SECTION_\nForliset 2004\n_START_PARAGRAPH_\nS\xc3\xb8ndag den 11. juli 2004 omkring kl. 00.30 sank Martha mellem Grenaa og Anholt. Allerede l\xc3\xb8rdag aften kl. 22.36 bad Martha Lyngby Radio om at tilkalde pumpeassistance, da skonnerten tog vand ind. Herefter sejlede to redningsskibe fra Anholt og et fra Grenaa ud til Martha med pumper, og kl. 22.54 blev den f\xc3\xb8rste pumpe bragt om bord. S\xc3\xb8ndag kl. 00.11 var der 3 redningsb\xc3\xa5de omkring Martha. Bes\xc3\xa6tningen meldte om en stabil situation og en bugsering mod land blev forberedt, og yderligere pumper blev bragt om bord. Kl. 00.30 satte Marthas motor ud, skibet kr\xc3\xa6ngede og 15 bes\xc3\xa6tningsmedlemmer samt en redder faldt i vandet og Martha sank p\xc3\xa5 15 meter vand. De 15 bes\xc3\xa6tningsmedlemmer blev bragt i sikkerhed, mens 2 omkom.\n_START_SECTION_\nBj\xc3\xa6rgning\n_START_PARAGRAPH_\nMartha blev bj\xc3\xa6rget og sejlet til Grenaa mellem den 16. og den 18. juli 2004. Skonnerten blev bragt til Grenaa Skibsv\xc3\xa6rft for at blive repareret, og fra juli 2007 har Martha igen sejlet normalt.'